text: Kandidat kører grønt
  14 september 2011 kl. 10.33
  En af kandidaterne til folketingsvalget har tilbagelagt 5000 kilometer i hybrid-bil. Nu er han overbevist om, at afgifterne på biler skal lægges om.
  Folketingsvalget har sendt socialdemokraten Benny Engelbrecht på langfart, og med én dag tilbage af valgkampen har kampagne-bilen rundet 5.000 kilometer. Alligevel har han god, grøn samvittighed, fordi han bruger en bil, der kører på både el og benzin.
   
  - Jeg har valgt at demonstrere, at man godt kan vælge en klima-venlig bil uden at det går ud over mobiliteten, siger Benny Engelbrecht.
  
  Rullende kontor
  Han vil gøre de klima-venlige alternativer billigere, og han går ind for en grøn omlægning af bil-afgifterne. Han synes, den bil, han har lejet, har været både praktisk og effektiv. 
  - Bilen er jo et rullende kontor, hvor der ofte er fyldt op med materialer og frivillige, der skal med til gade-aktioner og det har virket særdeles glimrende, selvom det er en lille kompakt bil, siger Benny Engelbrecht.
   
  I den lejede hybrid-bil har han i gennemsnit kørt 22,2 km på en liter blyfri 95, mens den samme model med traditionel motor - uden el - kører 18,5 km på en liter benzin.
  